**Қазақстан Республикасында тексерулерге және профилактикалық бақылау мен қадағалауды барып жүргізуге мораторий енгізу туралы**

2019 жылғы 26 желтоқсанда Қазақстан Республикасында Президенттің Жарлығымен шағын кәсіпкерлік пен микрокәсіпкерлікке тексерулер мен профилактикалық бақылау және қадағалауды барып жүргізуге мораторий енгізілді. Орталық мемлекеттік және жергілікті атқарушы органдарға шағын және микрокәсіпкерлік субъектілеріне тексерулер, профилактикалық бақылау және қадағалауды барып жүргізуді 2020 жылғы 1 қаңтардан 2023 жылғы 1 қаңтарға дейін тоқтатылуы қаулы етілді. Сонымен қатар, Осы Жарлық 2019 жылы басталған шағын кәсіпкерлік және микрокәсіпкерлік субъектілерін тексерулерге және қадағалауды барып жүргізуге қолданылмайды.

Жарлыққа тексерулер мен профилактикалық бақылау өткізілетін шағын және микрокәсіпкерліктердің шарттары көрсетілген. Оларға халықтың өмірі мен денсаулығына, қоршаған ортаға, заңдылық пен қоғамдық тәртіпке ықтимал түрде жаппай қатер, конституциялық құрылысқа және ұлттық қауіпсіздікке тура немесе тікелей қатер төндіретін бұзушылықтарды болдырмауға немесе жоюға бағытталған тексерулер жатады. Айтылған ерекшелік «ұлттық қауіпсіздікті қамтамасыз ету өз құзіреті шегінде дербес, сондай-ақ ұлттық қауіпсіздікті қамтамасыз ету күштерінің өтініштері бойынша жүзеге асыратын барлық мемлекеттік органдар мен ұйымдардың бәріне міндетті» деп айтылатын «Қазақстан Республикасының Ұлттық қауіпсіздігі туралы» заңындағы 8 бабының 3 тармағына сәйкес келеді. ҚР заңнамасында белгіленген талаптарды бұзу фактілерінің туындау себептерін анықтау үшін, бақылау мен қадағалаудың бір жоспардан тыс тексеру жеткіліксіз болған жағдайларда да тексерулер өткізіледі. Жоғарыда айтылған тексерулер орталық мемлекеттік немесе жергілікті атқарушы органның бірінші басшысының шешімі негізінде жүргізіледі.

Сонымен қоса, тоқтатылмаған тексерулерге 2014 жылғы 4 шілдедегі ҚР Қылмыстық-процестік кодексінде көзделген негіздер бойынша тексерулер, ҚР Президентінің және ҚР Бас Прокурорының тапсырмасы бойынша прокуратура органдарының тексерулері, кедендік тексерулер және қарсы салықтық тексерулер жатады.

Осы Жарлық тағы да басқа тоқтатылмаған тексерулерді қосады: салық төлеуші мен оның дебиторлары арасындағы өзара есеп айырысуды айқындау, салық органдарында тіркеу есебіне қою, касса бойынша шығыс операцияларын тоқтата тұру туралы салық органы шығарған өкімдерді орындау мәселелері бойынша тақырыптық салықтық тексерулер; халықтық санитариялық-эпидемиологиялық саламаттылығы саласында өнім қауіпсіздігінің мониторингін жүзеге асыру үшін өнімді іріктеу және оған санитариялық-эпидемиологиялық сараптама жасау мақсатындағы профилактикалық қадағалауды барып жүргізу; ҚР сәйкестікті бағалау саласындағы аккредиттеу туралы заңнамасының сақталуын тексерулер және профилактикалық бақылауды барып жүргізу; жер қойнауын пайдаланушыларды тексеру және профилактикалық бақылау.

Осылайша, шағын кәсіпкерлік пен микрокәсіпкерлікке тексерулер мен профилактикалық бақылау, қадағалауды барып жүргізу 3 жылға тоқтатылады, дәлірек айтқанда, 2020 жылғы 1 қаңтардан 2023 жылғы 1 қаңтарға дейін. Сонымен қатар, Жарлық ішінде жоғарыда айтылған тоқтатылмаған тексерулерді де қосады. Олардың негізінде ҚР заңнамасын бұзушылықтарды болдырмау және ескерту – мемлекетіміздің ұлттық қауіпсіздігін сақтауды қамтамасыз ету.

Жалпы қарастырғанда, енгізілген өзгерістер тексерулер мен бақылаулардан арылту арқылы уақыт пен жұмысты үнемдеуге үлес қосып, шағын кәсіпкерлік пен микрокәсіпкерлік субъектілері алдында өз істерін дамытуы үшін орасан мүмкіндік ашады.